অস্ট্রেলিয়া ক্রিকেট বোর্ডের সঙ্গে অসি ক্রিকেটারদের দ্বৈরথ চলছে। দুই পক্ষের ঝামেলার জেরে ভারতীয় ক্রিকেট দলের সূচিতে বড়সড় প্রভাব পড়তে পারে, এমনটাই জানাচ্ছেন ক্রিকেট বিশেষজ্ঞরা। পূর্ব নির্ধারিত সূচি অনুযায়ী, সামনের অক্টোবরে যদি স্টিভ স্মিথরা কোহলিদের সঙ্গে সিরিজ বাতিল করে দেন, তার ব্যবস্থাও আগাম করে রাখতে চলেছে বিসিসিআই। চলতি বছরের সেপ্টেম্বরে ভারতীয় ক্রিকেট দল শ্রীলঙ্কায় সিরিজ খেলতে যাবে। পরের বছর জানুয়ারিতে কোহলিরা যাবেন দক্ষিণ আফ্রিকায়। এর মাঝে অসিদের সঙ্গে সিরিজ না খেলা হলে, নভেম্বর–ডিসেম্বরে নিউজিল্যান্ড এবং শ্রীলঙ্কার বিরুদ্ধে ঘরোয়া সিরিজ খেলতে পারে ভারত।

এই বিষয়ে অন্যান্য খবর

রবি শাস্ত্রী কোচ হলে বাদ পড়তে পারেন ভারতীয় দলের দুই গুরুত্বপূর্ণ ক্রিকেটার
ধোনির স্পর্শেই কেল্লাফতে! স্বপ্নপূরণের নতুন কাহিনি ভারতীয় ক্রিকেটে


সম্প্রতি সর্বভারতীয় প্রচারমাধ্যমে এ কথা জানিয়েছেন বোর্ডের এক কর্তা। তিনি জানিয়েছেন, অসিদের বিরুদ্ধে সাত ম্যাচের ওয়ান ডে সিরিজ শুরু হওয়ার আগে টিম অস্ট্রেলিয়ার সঙ্গে ক্রিকেট অস্ট্রেলিয়ার বিরোধ মিটে যাবে। আইসিসি সূচি অনুযায়ী, চলতি বছরের অক্টোবরে ভারতের বিরুদ্ধে ওয়ান ডে সিরিজ খেলার কথা টিম অস্ট্রেলিয়ার। এমন একটা পরিস্থিতিতে শ্রীলঙ্কা এবং নিউজিল্যান্ড ক্রিকেট বোর্ড ওই সময়ে ভারতের সঙ্গে ঘরোয়া সিরিজ খেলতে রাজি হয়েছে। জানা গিয়েছে, দুটি দলের সঙ্গে ভারত চলতি বছরের শেষ দিকে একটি করে দ্বিপাক্ষিক সিরিজ খেলবে।
শ্রীলঙ্কা ক্রিকেট বোর্ড জানিয়েছে, ভারতীয় বোর্ডের কাছ থেকে চলতি বছরের শেষ দিকে দ্বিপাক্ষিক সিরিজ খেলার আমন্ত্রণ পেয়েছে। সেই সিরিজের জন্য ইতিমধ্যেই প্রস্তুতিও শুরু করে দিয়েছে তারা। সম্ভব হলে, সেই সিরিজে ওয়ানডে-র পাশাপাশি টেস্ট ম্যাচ খেলারও সম্ভাবনা রয়েছে। তার আগে ভারত শ্রীলঙ্কায় গিয়ে দ্বিপাক্ষিক সিরিজ খেলবে।
এদিকে, শ্রীলঙ্কা বোর্ড স্বীকার করলেও, নিউজিল্যান্ড ক্রিকেট বোর্ড অবশ্য এখনই কোনও কথা খোলসা করে বলছে না। আপাতত কিউয়ি ক্রিকেট বোর্ডের কর্মকর্তারা ভারতের বিরুদ্ধে সিরিজ খেলার ব্যাপারে মুখে কুলুপ এঁটেছেন। নিউজিল্যান্ডের সঙ্গে সিরিজ খেলার কথা স্বীকার করেছে ভারতীয় বোর্ড। যদিও ওই সিরিজে সম্ভবত টেস্ট ম্যাচ থাকছে না।  এর মাঝখানে ডেভিড ওয়ার্নার, স্টিভ স্মিথদের সঙ্গে ক্রিকেট অস্ট্রেলিয়ার বেতন বৃদ্ধি সংক্রান্ত ঝামেলা মিটে গেলে, শ্রীলঙ্কা এবং নিউজিল্যান্ড সিরিজে বেশ কিছু রদবদল হতে পারে।